የታሪክ ታዛቢዎች የ20ኛው ክ.ዘ. የመጀመሪያው የዘር ማጥፋት ወንጀል ይሉታል። ወደ 100,000 የሔሬሮ እና ናማ ጎሳ አባላት በዛሬዋ ናሚቢያ ከጎርጎሮሳዊው 1904 እስከ 1905 ዓ.ም. ባሉት ዓመታት በጀርመን ቅኝ ገዢዎች እጅ ማለቃቸው ይታመናል። በጊዜው የዛሬዋ ናሚቢያ የጀርመን ደቡብ ምዕራብ አፍሪቃ ተብላ የምትጠራ ቅኝ ግዛት ነበረች። በ1904 ዓ.ም. በቅኝ ገዚዎቻቸው ላይ ለተቃውሞ የወጡት የሔሬሮ እና የናማ ጎሳዎች በጀርመን ወታደሮች ወደ በረሐ ተባረሩ። በአስር ሺዎች የሚቆጠሩት በረሐብ አለቁ። በርካቶችም ጠፉ። በቅኝ ገዢዎቹ እርምጃ 80 በመቶ የሔሬሮ ጎሳ አባላት እንዲሁም ከናማ ጎሳ ግማሽ ያክሉ አለቁ። ይኸ ሁሉ ግን ለበርካታ አመታት ለአውሮጳም ሆነ ለአፍሪቃ ተዘንግቶ የቆየ የሰቆቃ ታሪክ ነው።
